**Mai cântă gramofonul la Pardon?**

*Liliana Trif Ioan Grigoraș*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- Păstrez în palmă ultima secundă

Când umbra ta alunecă pe turn

Și gustul despărțirii mă inundă

Ca într-un dans sinistru și nocturn.

Deschid cutia și mă-nviorează

Acordul lin ce mi l-ai dăruit,

Te regăsesc în fiecare frază

De pe capac, butonul poleit

Îm amintește că te țin de mână

Și că vom fi mereu la unison...

Atâtea amintiri or să rămână –

Mai cântă gramofonul la „Pardon”?

- Închid sub pleoape clipa cea mai sfântă

Când mi-aşezai pe deget un inel...

Da, gramofonul şi acum mai cântă,

Dar eşti departe, nu-i nimic la fel.

Prin geamul mat lumina-abia pătrunde

Şi ciocolata are gust amar,

O îndulcesc doar câteva secunde

Cu amintiri ascunse-n buzunar.

La masa mea din colţ, meniul zilei

Te-aşteaptă, dacă n-o să mă găseşti,

Am scris un vers pe marginile filei

Şi-adresa unde să-mi trimiţi poveşti.

Ioan Grigoraș Liliana Trif